《送江叔源除太府丞柯山需次》
宋代·李洪

威凤翔千仞，览辉以来仪。
天骥渥洼种，籋云不受羁。
江侯南国珍，劒佩光陆离。
三道对清问，万言敷箴规。
云霄跬步蹑，分教小差池。
中都冠盖躔，屈处金穀司。
奏课应迁格，腾达当在兹。
元枢国士赏，天子前席咨。
一言寤凝旒，致主跻轩羲。
抱负经济才，凛然谏诤姿。
朝阳庆凤鸣，冀北空騧骊。
士为知己用，素蕴得尽施。
丞贰须要剧，台阁未应迟。
需次指柯山，买船泛钓矶。
暑行戒接淅，江边远风披。
病夫困尘土，倚玉惭葭枝。
分携莫能送，别酒何堪持。
傥经子陵濑，扫壁寻题诗。
前途得好句，慰我别后思。

作者简介：[约公元一一六九年前后在世]字不详，本扬州人，后寓居海盐，李正民之子。生卒年均不详，约宋孝宗乾道中前后在世。工诗。历知温州、藤州。其馀事迹均不详。洪著有文集二十卷，今仅存芸庵类稿六卷，《四库总目》不及十之三四。其诗时露警秀，七律尤工。